CELEX: C2007/297/52
Language: sk
Date: 2007-12-08 00:00:00
Title: Vec C-479/07: Žaloba podaná 26. októbra 2007 – Francúzska republika/Rada Európskej únie

8.12.2007   
            
            
               SK
            
            
               Úradný vestník Európskej únie
            
            
               C 297/32
            
         Žaloba podaná 26. októbra 2007 – Francúzska republika/Rada Európskej únie
   (Vec C-479/07)
   (2007/C 297/52)
   Jazyk konania: francúzština
   Účastníci konania
   
      Žalobkyňa: Francúzska republika (v zastúpení: E. Belliard, G. de Bergues a A.-L. During, splnomocnení zástupcovia)
   
      Žalovaná: Rada Európskej únie (v zastúpení: A. de Gregorio Merino a M.-M. Joséphidès, splnomocnení zástupcovia)
   Návrhy žalobkyne
   
               —
            
            
               zrušiť nariadenie Rady (ES) č. 809/2007 z 28. júna 2007, ktorým sa menia a dopĺňajú nariadenia (ES) č. 894/97, (ES) č. 812/2004 a (ES) č. 2187/2005 týkajúce sa unášaných sietí (1),
            
         
               —
            
            
               zaviazať Radu Európskej únie na náhradu trov konania.
            
         Žalobné dôvody a hlavné tvrdenia
   Svojou žalobou, ktorá bola podaná do kancelárie Súdu prvého stupňa dňa 10. októbra 2007 (doručená faxom 5. októbra 2007) a podľa článku 51 a článku 54 druhého odseku Štatútu Súdneho dvora uznesením Súdu prvého stupňa (ôsma komora) z 26. októbra 2007 postúpená Súdnemu dvoru, žalobkyňa spochybňuje definíciu „unášanej siete“ prijatú Radou v nariadení č. 809/2007 v rozsahu, v akom toto nariadenie zahŕňa medzi unášané siete aj siete vybavené zariadením na ich stabilizáciu, ako napríklad thonaille. Tým, že toto nariadenie rozšírilo zákaz unášaných sietí uvedený v nariadeniach č. 894/97, 812/2004 a 2187/2005 na siete vybavené zariadením na ich stabilizáciu, akou je thonaille, porušilo tak povinnosť odôvodnenia, ako aj zásady proporcionality a zákazu diskriminácie.
   Svojím prvým žalobným dôvodom žalobkyňa tak poukazuje na to, že Rada porušila svoju povinnosť odôvodnenia, keď v napadnutom nariadení neuviedla jednak dôvody, ktoré ju viedli k tomu, aby zahrnula siete vybavené zariadením na ich stabilizáciu medzi unášané siete, a teda k rozšíreniu vecnej pôsobnosti obmedzení použiteľných na tento druh sietí, a jednak vedecké a technické stanoviská, na ktorých založila prijatie tohto opatrenia.
   Svojím druhým žalobným dôvodom upozorňuje na zjavne nevhodný charakter zákazu sietí vybavených zariadením na ich stabilizáciu, akou je thonaille, tak s ohľadom na cieľ sledovaný vo vyššie uvedených nariadeniach, ktorý spočíva v obmedzení nekontrolovaného rozvoja rybolovných činností uskutočňovaných pomocou plávajúcich unášaných sietí, ako aj s ohľadom na cieľ obmedzenia vedľajších úlovkov. Rybolov pomocou thonaille, ktorý je uskutočňovaný vo veľmi malom rozsahu obmedzeným počtom malých plavidiel, je totiž činnosťou remeselnej povahy uskutočňovanej na malej časti pobrežia Stredozemného mora, ktorá nepredstavuje žiadne riziko nekontrolovaného rozvoja. Okrem toho sa na thonaille uskutočnili technické zmeny, aby sa čo najviac znížilo riziko vedľajších úlovkov, a najmä tých, ktoré sú chránenými druhmi.
   V treťom žalobnom dôvode žalobkyňa nakoniec tvrdí, že bola porušená zásada zákazu diskriminácie, keďže napadnuté nariadenie zaobchádza s thonaille rovnako ako s plávajúcimi unášanými sieťami, zatiaľ čo situácia v prípade oboch kategórií sietí je odlišná tak s ohľadom na osobitné technické vlastnosti thonaille, ako aj s ohľadom na malý počet dotknutých plavidiel a obmedzený rozsah vykonávaných rybolovných činností.
   
      (1)  Ú.v. EÚ L 182, s. 1.